Wat jy moet eet (en wat nié) as jy yl hare het - Goeie Huishouding
Tuis » Wat jy moet eet (en wat nié) as jy yl hare het
Wat jy moet eet (en wat nié) as jy yl hare het
Is jy op die regte koers? Deur Sophie Hines
Volgens Anabel Kingsley, 'n haarkundige van Philip Kinglsey in Brittanje, hou die gesondheid en volheid van ons hare direk verband met wat ons eet. Alhoewel eksterne faktore soos warm stileertoestelle en haarprodukte beslis 'n rol speel, word mense wat haarverlies beleef aangeraai om uit te vind wat hulle vir optimale haargesondheid behoort te eet en wat hulle liefs moet vermy.
Een ding wat jy in gedagte moet hou, is dat dieetgiere slegte nuus vir jou hare is, sê Anabel. "Sorg dat jy genoeg proteïene en voedsame kosse inkry; dit is belangrik ongeag of jou hare uitval of nie, maar as jy reeds haarverlies beleef, sal 'n swak dieet dit vererger" sê sy.
"Ek hoor minstens een keer 'n dag by 'n kliënt dat hy of sy 'n ongelooflik gesonde dieet volg. Hulle peusel nie en eet vars vrugte vir ontbyt en 'n slaai vir middagete met 'n stukkie hoender of vis. Dit klink dalk gesond vir jou lyf, maar dit is eenvoudig nie genoeg vir jou hare nie – en die verkeerde dieet is 'n baie algemene oorsaak van uitermatige daaglikse haarverlies (telogen effluvium).
"Alhoewel ons sielkundig baie waarde aan ons hare heg, gee ons liggaam fisiologies nie 'n snars om nie," vervolg sy. "Wanneer dit by voedingstowwe kom, geniet ons essensiële organe voorkeur. Ons hare ('n nie-essensiële weefsel) kry wat oorbly." Om jou kalorieë dus drasties te beperk of sekere voedselgroepe uit te sny sal waarskynlik 'n uitwerking op jou hare hê – al verkeer ons onder die indruk dat ons supergesond eet.
Proteïene, sê Anabel, is veral belangrik. "Om seker te maak dat jy voldoende voedingstowwe vir haargroei inneem, behoort jy minstens 120 g proteïene tydens ontbyt en middagete te eet," sê sy. "Hare bestaan hoofsaaklik uit proteïene. Vier uur nadat jy geëet het, het jou liggaam nie meer genoeg energie vir haarselvorming nie. Indien jy vir langer sonder kos bly, behoort jy aan 'n voedingryke koolhidraat te peusel, soos vars vrugte of volgraanbeskuitjies."
Om heelwat gesonde kosse te eet, klink goed, maar is daar enige iets wat ons ter wille van ons hare moet vermy? "Tuna en swaardvis bevat groot hoeveelhede kwik, dus is dit raadsaam om hierdie kosse nie gereeld te eet nie," verduidelik Anabel. "Kwik is giftig en hoë kwikvlakke kan baie gesondheidsprobleme veroorsaak, insluitend haarverlies."